
 KRĀSLAVAS NOVADA DOME
KRĀSLAVAS NOVADA

PIRMSSKOLAS IZGLĪTĪBAS IESTĀDE “PĪLĀDZĪTIS”

Reģ. Nr.4201900582

Aronsona ielā 1, Krāslavā LV-5601, tālrunis 65622249, fakss 65622259, e-pasts pii.piladzitis@inbox.lv
                                                                                       APSTIPRINĀTS
                                                                                          ar PII „Pīlādzītis” vadītājas 
                                                                                                      29.12.2015. rīkojumu Nr. 127- p
Kārtība, kādā rīkojas bērna infekcijas slimību gadījumos

Izdoti saskaņā ar 2013.gada 17.septembra Ministru kabineta noteikumu Nr.890

„Higiēnas prasības bērnu uzraudzības pakalpojuma sniedzējiem un izglītības iestādēm, kas īsteno pirmsskolas izglītības programmu” 15.punktu

1. Vispārīgie jautājumi

1. Noteikumi nosaka Krāslavas novada PII „Pīlādzītis” (turpmāk – izglītības iestāde) un bērna likumisko pārstāvju (turpmāk - vecāki) rīcību bērna infekcijas slimību gadījumos (turpmāk – kārtība).
2. Kārtības mērķis ir mazināt infekcijas slimību izplatīšanos izglītības iestādē. 
3. Kārtības ievērošanas uzraudzību un kontroli veic izglītības iestādes vadītājs vai viņa norīkots atbildīgais darbinieks. 
2. Vecāku rīcība

4. Bērns neapmeklē izglītības iestādi, ja novērojama kāda no šādām infekcijas slimību pazīmēm:

4.1.  zarnu infekcijas pazīmes – caureja (šķidra vēdera izeja trīs un vairāk reizes dienā), ēstgribas zudums, nelabums, vemšana, vēdersāpes ar vai bez ķermeņa temperatūras paaugstināšanos;

4.2.  gripas pazīmes – pēkšņs slimības sākums, galvassāpes, drudzis, paaugstināta ķermeņa temperatūra, muskuļu sāpes, sāpes kaulos, aizlikts deguns bez iesnām un sauss, kairinošs klepus;

4.3.  citu akūto augšējo elpceļu infekciju pazīmes – stipras iesnas, klepus, šķaudīšana, rīkles iekaisums, apgrūtināta elpošana, acu konjunktīvas iekaisums ar vai bez paaugstinātas ķermeņa temperatūras;

4.4.  akūta vīrushepatīta (ieskaitot A hepatītu) pazīmes – slikta dūša, ēstgribas zudums, nogurums, paaugstināta ķermeņa temperatūra, sāpes labajā paribē, iespējami zarnu trakta darbības traucējumi ar vai bez paaugstinātas ķermeņa temperatūras, vēlāk ādas un acu dzelte, tumšs urīns un gaiši izkārnījumi;

4.5.  masalu pazīmes – klepus, iesnas, konjunktivīts (acu konjunktīvas iekaisums), izsitumi, paaugstināta ķermeņa temperatūra;

4.6.  masaliņu pazīmes – izsitumi, limfmezglu pietūkums un paaugstināta ķermeņa temperatūra;

4.7.  vējbaku pazīmes – paaugstināta ķermeņa temperatūra līdz 38 – 39°C, galvassāpes, vispārējs nogurums, ēstgribas zudums, pēc 2 – 4 dienām dažādās ķermeņa vietās, arī galvas matainajā daļā, parādās nelieli, nedaudz piepacelti, sārti izsitumi, kuri ātri vien piepildās ar dzidru vai bālganu šķidrumu un kļūst par pūslīšiem. Pūslīši pārplīst vai kasot tiek pārplēsti, to vietās veidojas kreveles;

4.8.  tuberkulozes pazīmes – var izpausties kā saaukstēšanās vai gripa, pēc kuras bērns ilgstoši nevar atlabt, ieildzis bronhīts, pneimonija, kas nepadodas ārstēšanai. Lielākiem bērniem galvassāpes, nogurums, var būt nedaudz paaugstināta ķermeņa temperatūra (37,1 – 37,5 C). Zīdaiņiem - slikti pieņemas svarā, ir saguruši un raudulīgi;

4.9.  ķermeņa temperatūras paaugstināšanās virs 37,5oC (mērot ķermeņa temperatūru padusē) bez citām infekcijas slimības pazīmēm vai virs 37,0 o C, ja ir citas infekcijas slimības pazīmes;

4.10. mikrosporijas (infekcioza ādas sēnīšu slimība) pazīmes – uz ādas apaļi vai ovāli, sārti plankumi, kas, izzūdot no centra, veido divus vienu otrā ieslēgtus gredzenus. Galvas matainajā daļā lieli plankumi ar ādas lobīšanos, mati pie pamatnes nolūzuši;

4.11. pedikulozes (utainības) pazīmes - pastāvīga spēcīga galvas un kakla mugurējās daļas ādas nieze, ādas (aizauss rajonā un kakla mugurējā daļā) sakasījumi - mazi, sarkani uztūkumi, ādas sacietējumi ar seroziem (ūdeņainiem) izdalījumiem. Mazi, balti plankumi (oliņas vai gnīdas) pie mata saknes, ko ir grūti atdalīt. Redzami paši parazīti – galvas utis;

4.12. kašķa pazīmes – izteikta nieze un nelieli pūslīši, kas var būt klāti ar krevelītēm. Pūslīši pārsvarā ir uz vietām, kur ir plāna āda, piemēram, pirkstu starpās, uz vēdera, augšdelmu iekšpusēs pie padusēm, uz apakšdelmu locītavām pie plaukstas, uz dzimumorgāniem (niezes dēļ bērns ir kašķīgs, nevar koncentrēties);

4.13. enterobiozes (spalīšu invāzijas) pazīmes - izteikta nieze anālās atveres apvidū, kas var būt par cēloni bērna bezmiegam, neirastēnijai. Anālās atveres apvidus kasīšana dažreiz rada izsitumus, iekaisumu un pat strutošanu.

5.Bērns neapmeklē izglītības iestādi, ja konstatēta kāda no šo noteikumu 4.punktā noteiktajām infekcijas slimības pazīmēm. Papildus šīm pazīmēm raksturīgas arī izmaiņas bērna uzvedībā – miegainība, atteikšanās ēst, dzert, raudulība, paātrināta elpošana, galvassāpes, nespēks u.tml. 

6.Ja bērnam vai grupā, kuru bērns apmeklē tiek konstatēts saslimšanas gadījums ar kādu no iepriekšminētām slimībām, vecāki: 

6.1.nodrošina bērna veselības stāvokļa novērošanu ārpus pirmsskolas izglītības iestādes (mājās);

6.2.nekavējoties vēršas pēc medicīniskās palīdzības, ja bērnam parādās iepriekšminēto slimību pazīmes, informē ārstu par to, ka pirmsskolas izglītības iestādē ir reģistrēts infekcijas slimības gadījums (-i), kā arī pēc iespējas ātrāk informē pirmsskolas izglītības iestādi par bērna saslimšanu;

6.3. ja bērns nav bijis kontaktā ar slimnieku vai infekcijas izraisītāju nēsātāju, rast iespēju bērna veselības aizsardzības nolūkā inkubācijas perioda laikā (pēc slimnieka vai infekcijas izraisītāju nēsātāja pēdējās iestādes apmeklējuma dienas) neapmeklēt infekcijas skarto grupu vai atbilstoši izglītības iestādes ieteikumam karantīnas laikā apmeklēt citu grupu;

6.4.nodrošina bērnu ar atsevišķiem traukiem un personīgās higiēnas piederumiem mājās (dvieļi u.c.);

6.5.stingri seko tam, kā bērns ievēro personīgo higiēnu, it sevišķi, kā mazgā rokas;

6.6.nodrošina rūpīgu telpu uzkopšanu mājās;

6.7.precīzi pilda ģimenes ārsta vai pediatra norādījumus.

3. Rīcība izglītības iestādē 

3.1. Iestādes vadītāja kompetence

7. Iestādes vadītāja rīcība:

7.1. nodrošina vecāku informēšanu, ka bērns nedrīkst apmeklēt izglītības iestādi, ja ir konstatēta kāda no šo noteikumu 4.punktā noteiktajām infekcijas slimību pazīmēm;

7.2. ja pazīmes konstatētas iestādē, nodrošina vecāku informēšanu par iespējamu saslimšanu un bērnu nošķiršanu no pārējiem bērniem infekcijas slimības gadījumā līdz brīdim, kad vecāki ierodas pēc bērna;

7.3 nodrošina pastāvīgu darbinieka klātbūtni pie saslimušā bērna, kurš ir nošķirts no citiem bērniem;

7.4 ja diviem vai vairāk bērniem vai iestādes darbiniekiem parādījušās vienādas vai līdzīgas saslimšanas pazīmes, nodrošina informācijas sniegšanu telefoniski Slimību profilakses un kontroles centra attiecīgās reģionālās nodaļas epidemiologam un seko viņa rekomendācijām;

7.5 informē citus vecākus, ja izglītības iestādē konstatēta kāda no šo noteikumu 4.punktā noteiktajām infekcijas slimībām, ievērojot saslimušā bērna tiesības uz personas datu aizsardzību;

7.6 izglītības iestāde ievēro un nodrošina bērna tiesības uz personu datu aizsardzību. Informācija par bērna veselības stāvokli ir sensitīvi personas dati, kuri nav izpaužami trešajām personām, izņemot Fizisko personu datu aizsardzības likumā noteiktos gadījumus;

7.7 infekcijas skartajā grupā, sākot no dienas, kad bijis pēdējais kontakts ar slimnieku vai infekcijas izraisītāju nēsātāju, nodrošina ierobežojošus pasākumus:

· Iestādes medicīnas darbinieks informē (vēlams rakstiski) tos vecākus, kuru bērni nav bijuši kontaktā ar slimnieku vai infekcijas izraisītāju nēsātāju, par iespējamās inficēšanās risku no citiem, iespējams, inficētiem grupas biedriem un iesaka šiem bērniem veselības aizsardzības nolūkā inkubācijas perioda laikā (pēc slimnieka vai infekcijas izraisītāju nēsātāja pēdējās iestādes apmeklējuma dienas) neapmeklēt infekcijas skarto grupu vai, atbilstoši iestādes ieteikumiem, apmeklēt citu grupu;

· nepārceļ bērnus uz citām grupām. Ir pieļaujama to bērnu pārcelšana, kuri nav bijuši kontaktā ar slimnieku vai infekcijas izraisītāju nēsātāju;

· nepieļauj personāla, kas strādā infekcijas skārtajā grupā, pārcelšanu uz citu grupu;

· neapvieno ar citu grupu;

· nepieļauj kopīgu pasākumu rīkošanu, lai bērni no infekcijas skartās grupas nekontaktētu ar citu grupu bērniem, tostarp, nepieļauj spēles pagalmā kopā ar citu grupu bērniem;

· grupa, kurā ir reģistrēts saslimšanas gadījums, neapmeklē sporta vai mūzikas nodarbības, pulciņus, kuri notiek koplietošanas telpās vai arī apmeklē tos pēdējie;

· nodrošina sanitāros mezglus ar šķidrajām ziepēm roku mazgāšanai;

· nodrošina, lai mazgāšanas un dezinfekcijas līdzekļi ir pietiekamā daudzumā un personāls ievēro to lietošanas instrukcijas. 
3.2. Darbinieku atbildība

8. Ja izglītības iestādes darbinieks konstatē sev kādu no šo noteikumu 4. punktā noteiktajām infekcijas slimības pazīmēm, viņš nekavējoties ziņo darba devējam un vēršas pie ģimenes ārsta, pārtraucot pildīt savus darba pienākumus izglītības iestādē.

9. Tās grupas darbinieki, kurā ir reģistrēts saslimšanas gadījums: 

9.1. skolotājas - stingri seko bērnu roku mazgāšanai pēc bērna atnākšanas pirmsskolas izglītības iestādē, pirms ēšanas, pēc pastaigām un tualetes apmeklēšanas, nepieciešamības gadījumā, -  palīdz mazgāt rokas individuāli;

9.2. skolotājas - stingri kontrolē, lai bērni lietotu dvieļus atbilstoši individuālajam marķējumam;

9.3. skolotājas palīdze - veic virsmu un inventāra mazgāšanu un dezinfekciju, atbilstoši instrukcijām izmantojot mazgāšanas un dezinfekcijas līdzekļus;

9.4. skolotājas palīdze - veic koplietošanas telpu mitro uzkopšanu un vēdināšanu bērnu pastaigas laikā;

9.5. skolotājas - izmanto tikai viegli mazgājamas rotaļlietas, nodrošina to mazgāšanu un dezinfekciju katras darbadienas beigās; nelieto mīkstās rotaļlietas līdz ierobežojošo pasākumu pārtraukšanai;

9.6. skolotājas - pieņem ar infekcijām pārslimojušos bērnus vai infekcijas izraisītāju nēsātājus pirmsskolas izglītības iestādē tikai ar ģimenes ārsta vai pediatra izziņu.

3.3. Bērna nošķiršanas kārtība

10. Izglītības iestādes rīcība, ja bērnam konstatēta kāda no šo noteikumu 4.punktā minētajām infekcijas slimību pazīmēm:

 10.1. grupas darbinieks informē izglītības iestādes medicīnas darbinieku, kurš savukārt informē iestādes vadītāju;

 10.2. izglītības iestādes medicīnas darbinieks informē saslimušā     bērna vecākus;

 10.3. vadītājs norīko darbinieku ( medicīnas darbinieku vai citu), kurš pastāvīgi atrodas pie  saslimušā bērna;

 10.4. nepieciešamības gadījumā izglītības iestāde ( medicīnas darbinieks) konsultējas ar bērna ģimenes ārstu, lai lemtu par medikamentu pielietošanu;

11.Izglītības iestāde (medicīnas darbinieks) izsauc ātro medicīnisko palīdzību, ja tas nepieciešams sakarā ar bērna veselības stāvokli.

3.4. Profilaktiskie pasākumi iestādē

12.Izglītības iestādē veic šādus profilaktiskus pasākumus, lai mazinātu infekcijas  slimību izplatīšanos:
12.1. māca bērniem labas higiēnas pamatprincipus;

12.2. darbinieki kārtīgi nomazgā rokas, uzrauga un palīdz to izdarīt bērniem; 

12.3. kārtīgi noslauka rokas, roku slaucīšanai bērni izmanto individuāli marķētus dvieļus vai vienreizējās lietošanas papīra dvieļus, kurus izmet atkritumu tvertnē;

12.4. ievēro normatīvajos aktos noteikto kārtību telpu vēdināšanā un mitrajā uzkopšanā.
13. Darbinieki mazgā rokas šādos gadījumos:
13.1. pēc ierašanās darbā;
13.2. ikreiz, kad tās ir redzami netīras;
13.3. pēc tualetes apmeklējuma;
13.4.  pirms ēdiena gatavošanas, pasniegšanas vai ēšanas; 
13.5. pēc pieskaršanās jebkurām virsmām, kas varētu būt netīras;
13.6.  pēc šķaudīšanas vai deguna šņaukšanas;
13.7. pēc dzīvnieku glaudīšanas;
13.8.  pēc netīra apģērba aizskaršanas;
13.9. pēc atkritumu savākšanas;
13.10. pēc jebkādu ķermeņa šķidrumu savākšanas;
13.11. pirms un pēc autiņbiksīšu nomaiņas;
13.12. pēc individuālo aizsardzības līdzekļu novilkšanas;
13.13. darbadienas beigās;
13.14. jebkurā brīdī dienas laikā, kad darbinieks to uzskata par nepieciešamu.
14. Bērns mazgā rokas:

14.1.pēc ierašanās iestādē;
14.2. ikreiz, kad tās ir redzami netīras;
14.3. pēc tualetes apmeklējuma;
14.4. pirms ēšanas;
14.5. pēc pieskaršanās jebkurām virsmām, kas varētu būt netīras;
14.6. pēc šķaudīšanas, klepošanas un deguna šņaukšanas. Ja lieto salveti, to uzreiz pēc lietošanas izmet atkritumu tvertnē un nomazgā rokas;

14.7.pēc rotaļāšanās, kuras laikā var nosmērēties;
14.8. pēc netīra apģērba aizskaršanas;
14.9. citos gadījumos, kad atbildīgais darbinieks uzskata to par nepieciešamu bērna veselībai.
3.5. Tīras vides nodrošināšana

15. Iestādē ir izstrādāts telpu uzkopšanas un dezinfekcijas plāns, norādot tīrāmās telpas un aprīkojumu, tīrīšanas biežumu, veidus, izmantotos dezinfekcijas līdzekļus.

16. Galvenokārt uzkopšanu izglītības iestāde veic ar mazgāšanas līdzekli saturošu siltu ūdeni, lai notīrītu netīrumus un taukvielas, kas var saturēt mikroorganismus. Atsevišķos gadījumos izmanto dezinfekciju.

17.Lai nodrošinātu iedarbības efektivitāti, dezinficējamās virsmas vispirms kārtīgi notīra. Dezinfekcijas līdzekli izmanto atbilstoši tā lietošanas instrukcijai un paredzētajam mērķim.

18. Grīdu, uz kurām spēlējas un rāpo bērni līdz 2 gadu vecumam, uzkopšanu veic ne retāk kā divas reizes dienā.

19. Mīkstos grīdas segumus un grīdas paklājus regulāri tīra ar putekļsūcēju un mitro uzkopšanu ne retāk kā 2 reizes nedēļā.
20. Bērnu barošanas krēsliņus un citas mēbeles notīra katru dienu.
21. Mazgājamās rotaļlietas mazgā ne retāk kā reizi nedēļā. 

22.Virsmas, kurām regulāri pieskaras, piemēram, tualetes rokturi, durvju rokturi, gaismas slēdži un izlietnes krāni, tīra regulāri, arī dezinficē (īpaši, ja iestādē konstatēta grupveida saslimšana vai, piem., gripas epidēmijas laikā);

23. Gadījumā, ja nākas saskarties ar ķermeņa izdalījumiem (izkārnījumiem, urīnu, vēmekļu masām), asinīm vai izšļakstītiem ķermeņa šķidrumiem, veicot virsmu un telpu uzkopšanu, lieto individuālās aizsardzības līdzekļus (vienreizējās lietošanas cimdus).Tīrīšanai izmanto vienreizlietojamās lupatiņas, pēc lietošanas tās izmet.

24. Katrai telpu grupai, piemēram, rotaļu telpās, tualetēs un virtuvēs, izmanto atsevišķu uzkopšanas inventāru. Tas ir  marķēts (var izmantot krāsu kodu sistēmu, uzrakstus u.tml.). 
25. Izmantojot daudzreiz lietojamās lupatiņas, tās tiek dezinficētas pēc katras lietošanas reizes.
3.6. Veļa  un veļas mazgāšana

26. Ja izglītības iestādes darbinieki ģērbj formas vai kokvilnas uzsvārčus, tos maina ne retāk kā reizi nedēļā.

27. Ja izglītības iestāde nodrošina bērnu guldināšanu, veic šādas darbības:

27.1. katram bērnam piešķir individuālu, tīru gultasveļu. Laika periodā, kad tā netiek lietota, to glabā tīrās veļas skapī;

27.2. gultasveļu maina ne retāk kā reizi 10 darbdienās;

27.3. katram bērnam piešķir tīru dvieli (atsevišķi rokām un kājām) ar individuālu marķējumu (piemēram, dažādas krāsas, uzraksti, burti u.tml.). Pieļaujama arī vienreizējās lietošanas dvieļu izmantošana;

27.4. sejas un kāju dvieļus mazgā ne retāk kā reizi 10 darbdienās;

27.5. bērna netīrās vai slapjās drēbes noskalo ar rokām, izmantojot cimdus. Tās ieliek maisiņā bērna skapītī, atdod vecākiem vai aizbildnim;

27.6. netīro veļu uzreiz nodod mazgāšanai;

27.7. visu veļu mazgā temperatūrā, ko norādījis ražotājs.

3.7. Tualete, sēdpodi, autiņbiksīšu nomaiņa

28. Ne retāk kā divas reizes dienā veic tualetes telpu mitro uzkopšanu, klozetpodus, durvju rokturus, ūdens krānus un tualetes poda ūdens pogas dezinficē ne retāk kā divas reizes dienā.

29. Mazus bērnus uzrauga tualetes lietošanas un roku mazgāšanas laikā.

30. Maziem bērniem ir pieejami atbilstoša izmēra tualetes podi.

31. Tualetes telpās nodrošina tualetes papīru. 

32. Roku mazgāšanas izlietnes ir bērna augumam piemērotā augstumā.

33. Sēdpodus uzglabā tualetes telpā. Sēdpodus uzglabā atsevišķi ar apakšu augšup.

34. Pēc sēdpoda satura izliešanas klozetpodā to izmazgā, dezinficē un nosusina ar vienreizlietojamo dvieli vai papīra dvieli. Pēc tam nomazgā ar ziepēm un ūdeni.

35. Sēdpodus nemazgā roku mazgāšanai paredzētajās izlietnēs.

36. Ieplaisājušus vai bojātus sēdpodus izmet.

37. Bērniem neļauj spēlēties ar rotaļlietām tualetes telpās vai sēdpodu uzglabāšanas vietā. Ja šajā vietā rotaļlietas izmanto sēdpoda lietošanas mācības laikā, pēc lietošanas tās notīra un dezinficē.

38. Ja bērnam parādās ādas iekaisums no autiņbiksīšu lietošanas, par to informē  vecākus.
39. Individuāli lietojamos krēmus un ziedes marķē ar bērna vārdu,  un tās neizmanto citiem bērniem.
3.8. Noslēguma jautājumi

40. Laikus iepazīstina vecākus ar kārtību, kā rīkojas bērna infekcijas slimību  gadījumā. Vecāki par iepazīšanos ar minēto kārtību parakstās iestādes noteiktās formas veidlapā.

